**Становништво у Републици Србији: природно и механичко кретање становништва, структуре становништва**

**У Србији, крајем прве деценије 21. века, живи** **око 9 милиона становника**. **Просечна густина становништва је 100 становника на квадратном километру**. Међутим становништво није равномерно распоређено у свим деловима Србије. Најгушће насељени простори су у долинама река Велике, Западне и Јужне Мораве, Косовска и Метохијска котлина и простори око већих градова (Београд, Нови Сад, Ниш). Најређе насељени су планински простори Источне и Југозападне Србије.

**Становништво се може кретати двојако: природно и механички.** **Природно кретање становништва представља наталитет (број живорођених) и морталитет (број умрлих) у одређеном периоду, који је најчешће једна година.** Разлика наталитета и морталитета је природни прираштај. Он је у Србији негативан, што ће рећи да је морталитет виши од наталитета, односно више људи умре него што се роде. Дакле, број становника у Србији опада. Међутим, на југу Србије, на Косову и Метохији, природни прираштај је позитиван.

**Механичко кретање становништва представљају миграције.** Према томе да ли се становништво усељава или исељава миграције делимо на: емиграције (исељавање) и имиграције (усељавање). Током историје становништво из Србије је мигрирало због економских, политичких разлога и ратова.

**Гледано по полу, жена има више у Србији од мушкараца.** Према националности најбројнији су Срби, али има и припадника националних мањина: Албанаца, Бошњака, Мађара, Црногораца, Румуна, Бугара, Хрвата, Рома, Русина, Словака и других.

Питања

1. Колико становника живи у Републици Србији?
2. Шта је природно кретање становништва?
3. Шта су емиграције, а шта имиграције?
4. Који народи живе на простору Републике Србије?